Eduskunnan talousvaliokunnan puheenjohtaja, perussuomalaisten kansanedustaja Kaj Turunen aikoo valmistella oman ehdotuksensa vastineeksi valtiovarainministeriön ehdottamalle hallintarekisterille.

– Tuommoisenaan en ole valtiovarainministeriön ehdotuksesta kovin innostunut. Tiukennuksia pitää siihen pikkaisen saada, Turunen kertoo Uudelle Suomelle puhelimitse Berliinistä.

Kansanedustaja on kritisoinut hallintarekisteriesitystä aiemmin kovin sanoin. Helsingin Sanomille Turunen sanoi, että esitys ei eduskunnassa etene, mikäli asia hänestä on kiinni. Asia voi hyvin olla Turusesta kiinni, sillä hallintarekisteröinti tulisi eduskunnassa todennäköisesti juuri talousvaliokunnan käsiteltäväksi.

Nyt Turunen yrittää kuitenkin saada kokoomuksen puheenjohtajan Alexander Stubbin johtaman valtiovarainministeriön muuttamaan omaa esitystään. Turunen esittää kompromissia, jossa säilytettäisiin nykyisen järjestelmän avoimuus, mutta jossa arvopaperikeskus Euroclear Finland saisi kilpailijan.

– Monopolin purkaminen on hyvä juttu. Tällä hetkellä homma pyörii yhden yhtiön käsissä ja Euroclearin voitot kertovat siitä, että monopoliasemassa on hyvä köllötellä, Turunen toteaa.

– Mutta avoimuuden säilyttäminen on erityisesti se, johon kiinnitän huomiota. Siihen kohtaan [valtiovarainministeriön esityksessä] pitää saada tiukennuksia.

Samalla kansanedustaja pitää tärkeänä, että Suomen markkinoille mahdollisesti tulevat toimijat ja suomalaisille palveluitaan tarjoavat toimijat noudattavat samoja sääntöjä kuin kotimaiset toimijat sekä sitoutuvat toimintaan Patentti- ja rekisterihallituksen kanssa.

Omasta ehdotuksestaan Turunen on toistaiseksi ehtinyt keskustella vain muutaman talousvaliokunnan jäsenen kanssa. Valiokunta on ollut eilen ja tänään matkalla ensin Brysselissä ja tänään Berliinissä. Ehdotuksestaan Turunen ei ole ehtinyt vielä keskustella hallituksen ministereiden tai perussuomalaisten johdon kanssa.

– Nyt vasta tänään aamuyöllä rupesin tätä hahmottelemaan. Valmistelen sen tänään tai viimeistään huomenna. Nostan sen julkisuuteen ja yleiseen keskusteluun, jotta kaikki pääsevät sitä arvioimaan. Mutta julkisen keskustelun lisäksi aion olla yhteydessä hallitukseen ja meidän ministeriryhmään, Turunen toteaa.